Broj: 711-I-268-P-263-21/23-03-24

Zagreb, 17. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Marka Baloga**, **zamjenika općinskog načelnika Općine Orehovica,** pokrenutom Odlukom Povjerenstva broj: 711-I-2200-P-263/21-02-8 od 24. studenoga 2021.g., na 200. sjednici, održanoj 17. siječnja 2023.g., donosi sljedeću

**ODLUKU**

1. **Propustom da po pisanom nalogu Povjerenstva, u danom roku koji je protekao 29. listopada 2021.g., podnese pravilno i potpuno ispunjeni obrazac izvješća o imovinskom stanju dužnosnika, povodom ponovnog izbora na istu dužnost, dužnosnik Marko Balog, zamjenik** **općinskog načelnika Općine Orehovica, počinio je povredu članka 10., u vezi s člankom 8. i 9. ZSSI-a.**
2. **Za povredu ZSSI-a, opisanu pod točkama I. i II. ove izreke, dužnosniku Marku Balogu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 1.061,78 EUR-a (8.000,00 kn), koja će trajati 8 mjeseci te će se izvršiti u osam jednakih uzastopnih mjesečnih obroka, svaki u pojedinačnom mjesečnom iznosu od 132,72 EUR-a (1.000,00 kn).**

Obrazloženje

Povjerenstvo je na 149. sjednici, održanoj 24. studenoga 2021.g. pokrenulo postupak za odlučivanje o sukobu interesa protiv dužnosnika Marka Baloga, zamjenika općinskog načelnika Općine Orehovica, zbog moguće povrede članka 8. i 9. ZSSI-a koja proizlazi iz propusta da po pisanom nalogu Povjerenstva, u danom roku koji je protekao 29. listopada 2021.g., podnese pravilno i potpuno ispunjeni obrazac izvješća o imovinskom stanju dužnosnika, povodom ponovnog izbora na dužnost zamjenika općinskog načelnika Općine Orehovica, a na koju odluku se dužnosnik nije očitovao.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da je Marko Balog obnašao dužnost zamjenika općinskog načelnika Općine Orehovica u mandatu od 19. svibnja 2017.g. do 19. svibnja 2021.g te da istu obnaša u mandatu koji je započeo 20. svibnja 2021.g. Stoga je Marko Balog, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da dužnosnik po proteku 30 dana od ponovnog izbora na dužnost zamjenika općinskog načelnika Općine Orehovica nije podnio izvješće o imovinskom stanju.

Povjerenstvo je stoga Zaključkom broj: 711-I-1568-IK-2843-17/21-02-16 od 30. rujna 2021.g. naložilo dužnosniku da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika povodom ponovnog imenovanja na dužnost zamjenika općinskog načelnika Općine Orehovica. Točkom II. izreke navedenoga zaključka dužnosnik je upozoren da ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo će protiv istog pokrenuti postupak zbog kršenja odredbi iz članka 8. i 9. ZSSI-a.

Uvidom u podatke o dostavljenim pošiljkama Hrvatske pošte d.d. utvrđeno je da je dužnosnik navedeni zaključak zaprimio 14. listopada 2021.g. te je rok od 15 dana za ispunjenje obveze protekao 29. listopada 2021.g.

Povjerenstvo ističe kako dužnosnik ni do dana donošenja ove Odluke nije podnio izvješće o imovinskom stanju povodom ponovnog izbora na dužnost zamjenika općinskog načelnika Općine Orehovica te da se nije očitovao na odluku o pokretanju postupka koju je zaprimio 14.rujna 2022.g.

Slijedom svega navedenog, Povjerenstvo je utvrdilo da je dužnosnik Marko Balog propustio po pisanom pozivu Povjerenstva, u danom roku od 15 dana koji je protekao 29. listopada 2021.g., podnese pravilno i potpuno ispunjeni obrazac izvješća o imovinskom stanju dužnosnika povodom ponovnog imenovanja na dužnost zamjenika općinskog načelnika Općine Orehovica, čime je počinio povredu članka 10. ZSSI-a, u vezi s člankom 8. i 9. ZSSI-a te je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da Povjerenstvo za povredu odredbi članaka 10. i 27. ZSSI-a može izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Sukladno članku 13. Zakona o uvođenju eura kao službene valute u Republici Hrvatskoj („Narodne novine“ broj: 57/22. i 88/22.) euro je službena novčana jedinica i zakonsko sredstvo plaćanja u Republici Hrvatskoj. Iznosi navedeni u kuni u pravnim instrumentima smatraju se iznosima u euru uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona.

Člankom 92. propisano je da će tijelo javne vlasti koje svojim aktom izriče novčanu kaznu ili nameće drugu novčanu obvezu ili donosi akt kojim usvaja ili odbija novčani zahtjev koji je u postupku istaknut u kuni, po službenoj dužnosti, prilikom donošenja akta sve novčane iskaze vrijednosti u aktu iskazati u euru, preračunavši ih iz kune uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika, kao i visina plaće koju dužnosnik prima za obnašanje predmetne dužnosti.

Naime, podnošenje izvješća o imovinskom stanju dužnosnika jedna je od temeljnih obveza dužnosnika propisana odredbama ZSSI-a te učinkovit instrument sprječavanja sukoba interesa i prevencije korupcije. Javnom objavom podataka iz podnesenih Izvješća o imovinskom stanju dužnosnika ostvaruju se osnovni ciljevi donošenja ZSSI-a, a to je jačanje integriteta, objektivnosti, nepristranosti i transparentnosti u obnašanju javnih dužnosti, a osobito jačanje povjerenje građana u tijela javne vlasti. Nepodnošenjem pravilno i potpuno ispunjenog obrasca izvješća o imovinskom stanju ti se ciljevi ne mogu ostvariti.

S obzirom na navedeno te imajući u vidu da dužnosnik niti nakon pokretanja postupka nije podnio izvješća o imovinskom stanju, Povjerenstvo je uzimajući u obzir navedene okolnosti te uzimajući u obzir odredbe Zakona  o uvođenju eura kao službene valute u Republici Hrvatskoj ocijenilo primjerenim da se za utvrđenu povredu ZSSI-a dužnosniku izrekne sankcija obustave isplate dijela neto mjesečne plaće, u zakonom propisanom iznosu od ukupno 1.061,78 EUR-a, koja će se izvršiti u 8 jednakih uzastopnih mjesečnih obroka, svaki u pojedinačnom mjesečnom iznosu od 132,72 EUR-a.

Slijedom navedenog, odlučeno je kao što je navedeno točki II. Izreke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marko Balog, osobna dostava

3. Objava na internetskoj stranici Povjerenstva

4. Pismohrana